Document ID: 32008R0292

A BIZOTTSÁG 292/2008/EK RENDELETE
(2008. április 1.)
a gyümölcs- és zöldségágazatban a 2200/96/EK, a 2201/96/EK és az 1182/2007/EK rendeletre vonatkozó végrehajtási szabályok megállapításáról szóló 1580/2007/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gyümölcs- és zöldségágazat tekintetében különleges szabályok megállapításáról, a 2001/112/EK és a 2001/113/EK irányelv, valamint a 827/68/EGK, a 2200/96/EK, a 2201/96/EK, a 2826/2000/EK, az 1782/2003/EK és a 318/2006/EK rendelet módosításáról, továbbá a 2202/96/EK rendelet hatályon kívül helyezéséről szóló, 2007. szeptember 26-i 1182/2007/EK tanácsi rendeletre (1) és különösen annak 42a., 42b. és 42j. cikkére,
mivel:
(1)
Az 1580/2007/EK bizottsági rendelet (2) 80. cikke (2) bekezdésének első albekezdése a piacról való árukivonás tekintetében felső korlátot állapít meg, amelyet a termelői szervezetek által előállított egyes termékek forgalomba hozott mennyiségének bizonyos százalékában kell meghatározni. Annak ösztönzése érdekében, hogy a piacról kivont termékek minél nagyobb mértékben ingyenes szétosztásra kerüljenek, az ingyenes szétosztásra szánt termékek mennyiségét ezen felső korlát szempontjából nem kell figyelembe venni.
(2)
A 80. cikk (2) bekezdésének harmadik albekezdése a forgalomba hozott termékek mennyiségének kiszámítása tekintetében 3 %-os hibahatárt engedélyez. Mivel ez a kifejezés félreértésre adhat okot, az említett rendelkezésben az egyértelműség kedvéért 3 %-os túllépési korlátnak kell szerepelnie.
(3)
Az 1182/2007/EK rendelet 55. cikkének (3) bekezdése arról rendelkezik, hogy a 2007. december 31-ét megelőzően jóváhagyott működési programok módosíthatók annak érdekében, hogy megfeleljenek a rendelet követelményeinek. Azonban ilyen módosítások esetén az érintett tagállamnak el kell fogadnia egy, a rendeletnek megfelelő nemzeti stratégiát, és ez 2008-ban bizonyos időt vehet igénybe.
(4)
2007. december 31-ét követően a 2200/96/EK tanácsi rendelet (3) szerinti piacról való árukivonást nem lehet végrehajtani, mivel az említett rendeletet az 1182/2007/EK módosította.
(5)
Kívánatos továbbá, hogy az új válságmegelőzési és -kezelési intézkedések bevezetésére 2008-ban minél hamarabb sor kerüljön azokban az esetekben, amikor ez adminisztratív szempontból megvalósítható, és a promóciós, kommunikációs, illetve képzési intézkedésekre vonatkozó, szükséges ellenőrzések is végrehajthatók.
(6)
Ezért annak érdekében, hogy a 2200/96/EK, illetve az 1182/2007/EK rendelet által szabályozott programok közötti átmenet zökkenőmentes legyen, valamint azért, hogy az említett új válságmegelőzési és -kezelési intézkedések bevezetése gyorsan megtörténjen és elkerülhető legyen a piacról való árukivonással kapcsolatos intézkedések szükségtelen megszakítása, engedélyezni kell a tagállamok számára azt, hogy az ilyen intézkedések kapcsán 2008. január 1-jét követően felmerült kiadásokat támogathatóvá nyilvánítsák, még akkor is, ha egy adott intézkedés keretébe tartozó műveletet azelőtt hajtanak végre, hogy a kapcsolódó működési programot úgy módosították volna, hogy az a kérdéses műveletet is tartalmazza. Hasonló okokból a tagállamok számára azt is lehetővé kell tenni, hogy a 2008. január 1-jét követően felmerült kiadások fedezése érdekében engedélyezhessék az 1182/2007/EK rendelet 55. cikkének (3) bekezdése szerinti, meglévő programokban lévő intézkedések módosítását.
(7)
A jó gazdálkodás érdekében a végrehajtás során minden egyéb tekintetben be kell tartani az 1580/2007/EK rendeletben előírt követelményeket, továbbá a nemzeti stratégiát és a működési programot a későbbiekben úgy kell módosítani, hogy azok az adott intézkedést még azelőtt tartalmazzák, hogy a kapcsolódó támogatás igénybevételére kérelem érkezne be.
(8)
Az 1580/2007/EK rendeletet ezért ennek megfelelően módosítani kell.
(9)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
Az 1580/2007/EK rendelet a következőképpen módosul:
1.
A 80. cikk (2) bekezdésének első albekezdése helyébe a következő szöveg lép:
„(2) A piacról való árukivonás az egyes termelői szervezetek egyetlen terméke esetében sem haladhatja meg a forgalomba hozott termékek mennyiségének 5 %-át. Azonban az 1182/2007/EK rendelet 10. cikke (4) bekezdésének a) és b) pontjában említett célokra, vagy egyéb, a 81. cikk (2) bekezdése értelmében a tagállamok által jóváhagyott célokra szánt mennyiségeket e százalékos arány szempontjából nem kell figyelembe venni.”
2.
A 80. cikk (2) bekezdésének harmadik albekezdése helyébe a következő szöveg lép:
„Az első albekezdésben említett százalékos arányok hároméves átlagot jelentenek, évi 3 %-os túllépési korláttal.”
3.
A 152. cikk (2) bekezdése a következő albekezdésekkel egészül ki:
„A tagállamok rendelkezhetnek úgy, hogy a termelői szervezetek által 2008-ban végrehajtott, a piacról való árukivonással kapcsolatos, promócióra, kommunikációra, illetve képzésre vonatkozó egy vagy több válságmegelőzési és -kezelési intézkedés kapcsán felmerült kiadásokat támogathatóvá nyilvánítják, még akkor is, ha a működési programot még nem módosították oly módon, hogy az a kérdéses intézkedéseket is tartalmazza. Az említett kiadások támogathatóvá nyilvánítása érdekében:
a)
a tagállamnak biztosítania kell, hogy az e rendelettel összhangban 2008-ban elfogadott nemzeti stratégiája tartalmazza az adott intézkedéseket;
b)
2008-ban a működési programot e rendelettel összhangban módosítani kell annak érdekében, hogy az a kérdéses intézkedéseket még azelőtt tartalmazza, hogy a kapcsolódó támogatás igénybevételére kérelem érkezne be; és
c)
az intézkedéseknek és az azokra vonatkozó ellenőrzéseknek teljesíteniük kell az e rendeletben előírt követelményeket.
A tagállamok rendelkezhetnek úgy, hogy egy, az 1182/2007/EK rendelet 55. cikke (3) bekezdésének b) pontja szerinti, meglévő programban szereplő intézkedés módosítása fedezze a 2008-ban, még a módosítás elfogadását megelőzően végrehajtott műveletek kapcsán felmerült kiadásokat, feltéve, hogy a negyedik albekezdés a), b) és c) pontjában szereplő követelmények teljesülnek.”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. április 1-jén.

Labels: 19
5
3
6
15